Man verloor tweede vrou in aanval op dieselfde hoewe | Maroela Media
'n Familievriend het aan Maroela Media gesê Jurie het Woensdagoggend omstreeks 4:30 in sy huis op 'n kleinhoewe in Leeuwfontein opgestaan om die honde buite toe te vat. "Toe hy uit die kamer stap, het drie mans hom ingewag. Hulle het op die boonste verdieping ingekom deur 'n traliehek uit die muur te breek."
Volgens die vriend het Steenberg vir sy vrou, Riekie, geskree om 'n vuurwapen te kry. "Riekie het om die bed gehardloop om Jurie se rewolwer te kry, toe hulle haar geskiet het. Hulle het Jurie ook hierna geskiet."
Jurie is glo agter in sy linkerskouer geskiet, waarna die koeël voor onder sy arm uitgekom het. Riekie is glo ook van agter af in die skouer geskiet. Die koeël het vermoedelik haar hoofslagaar of hart getref. "Jurie het 'n ambulans en die polisie gebel en hy het nog met Riekie gepraat."
Jurie sterk in die Netcare Montana-hospitaal aan. Volgens die vriend is sy toestand nie kritiek nie. "Hul selfone is weg en Riekie se trouring wat op die bedkassie was en Jurie se rewolwer is ook gesteel," het die vriend, wat saam met die polisie op die toneel was gesê.
Jurie en Riekie is glo verlede jaar getroud. Jurie is die eienaar van Jurie Pale & Lapas in die noorde van Pretoria.
Jurie se eerste vrou, Suna, is in April 2010 op dieselfde kleinhoewe geskiet. Sy is twee keer in die kop en een keer in die been geskiet en was vir byna ses maande in 'n koma voordat sy in Oktober dieselfde jaar oorlede is. Jurie was nie tuis toe Suna en sy ma aangeval is nie.
Sers. Sam Shibambo, polisiewoordvoerder, het vroeër aan Maroela Media gesê hulle ondersoek 'n saak van huisroof, moord en poging tot moord. Niemand is nog in verband met die voorval in hegtenis geneem nie.
Dit is verskriklik hartseer wat hier gebeur het. Ek wens so iets nie my grootste vyand toe nie. Ek bid dat Jurie spoedig sal herstel maar die hartseer sal nooit verdwyn nie. Ek voel dat ons almal moet saam bid dat die Here ons sal lei en weer vrede bring in hierdie pragtige land van ons. Dit is barbaars wat hier gebeur het. Ek bid dat die polisie spoedig hierdie barbare sal aankeer.